钦定古今图书集成/明伦汇编/官常典/第578卷 > 李昆
## 钦定古今图书集成/明伦汇编/官常典/第578卷 > 李昆

按《明外史李介传》：“介子昆，字承裕，弘治初进士，历礼
部主事。中官何鼎建言下狱，台谏救之，咸被责。昆上
言：‘顷言官救何鼎，陛下不听，反诘所从闻。鼎近臣而
直言之祸如此，况疏远者？科道言官而不得其言如
此，况他官当求言之日，而进言之难如此，况平日？乞
纳其言，宥鼎不罪。弗听。父忧归，改起兵部。帝将建延’”
寿塔于城外，昆复疏谏。正德初，群小用事，请黜邪枉，
进忠直，杜宦戚请，乞节中外侈费。皆不报。进员外郎。
忤尚书刘宇，贬知解州。屡迁陕西左布政使。十年以
右副都御史巡抚甘肃，与总督彭泽经略哈密。兵部
尚书王琼劾泽处置失宜，语连昆，下吏。法司言：“昆设
谋遏强寇，功不可掩。”琼不从，谪浙江副使。世宗立，琼
得罪。复官，巡抚顺天。寻召为兵部右侍郎。嘉靖初，改
左大同。军乱，杀巡抚张文锦，昆承制曲赦之。还请收
恤文锦。帝方恶其激变，不从。遇疾归，久之卒。